Diari Oficial de la Generalitat Valenciana


Sumari del DOGV 2034, del 28-05-1993 (1993/828138)

CIRCULAR de 18 de maig de 1993, de la Conselleria de Medi Ambient, per la qual regula mesures generals per a la prevenció d'incendis forestals.
-----------------------------------------------------------------------------------------------------------------------------------------------

### Dades del document

Número de DOGV
:   2034

Data del DOGV
:   28-05-1993

Secció del DOGV
:   ALTRES DISPOSICIONS

Número del document
:   1993/828138


Data del document
:   18-05-1993

Organisme emissor
:   Conselleria de Medi Ambient

Tipus de document
:   Anunci

Circular de 18 de maig de 1993, de la Conselleria de Medi Ambient, per la qual regula mesures generals per a la prevenció d'incendis forestals.  
D'acord amb el que disposa la Llei 81/1968, de 5 de desembre, i en el reglament de 24 de desembre de 1972 sobre incendis forestals, així com també en el Reial Decret 1777/1979, de 22 de juny, pel qual es declaren «zona de perill d'incendis» certs municipis de la Comunitat Valenciana, i a fi de prevenir els incendis forestals, dispose:  
CAPITOL I   
Ambit d'aplicació  
Article primer  
Les prohibicions i normes contingudes en aquesta circular seran d'aplicació a tots els terrenys ocupats per les forests de la Comunitat Valenciana i en una faixa al voltant d'aquests terrenys.  
L'amplària de la faixa referida al paràgraf anterior serà de 400 metres, de l'1 de juny al 15 d'octubre, i de 100 metres, del 16 d'octubre al 30 de maig.  
CAPITOL II  
Normes d'aplicació general  
Article segon  
Es prohibit en els períodes i terrenys indicats a l'article anterior:  
2.1 Encendre foc amb qualsevol finalitat, fora de les instal·lacions preparades i autoritzades a l'efecte.  
2.2 Llançar mistos i burilles enceses.  
2.3 L'acampada a zones no autoritzades.  
2.4 L'emmagatzemament, el transport o la utilització de matèries inflamables o explosives.  
2.5 Instal·lació d'abocadors de fem, temporals o definitius.  
2.6 Operacions de destil·lació de plantes aromàtiques.  
2.7 El llançament de coets, globus o artefactes de qualsevol classe que continguen foc.  
2.8 Utilització de grups electrògens, motors, equips elèctrics o d'explosió, aparells de soldadura, etc.  
2.9 Acumulació i emmagatzemament de fusta, llenya i qualsevol tipus de residu agrícola o forestal.  
Article tercer  
3.1 No obstant el que estableix l?artiele 2n, la Conselleria de Medi Ambient podrà concedir autoritzacions per a la realització de les operacions o accions establertes als apartats 2.l, 2.3, 2.4, 2.6, 2.8 i 2.9.  
Les autoritzacions corresponen als directors dels serveis territorials de la Conselleria de Medi Ambient, que podran delegar en els agents forestals.  
3.2 Per obtenir l'autorització a què es refereix l'apartat 3.1 caldrà seguir la tramitació següent:  
a) Les persones que hagen de realitzar operacions o accions susceptibles de ser autoritzades, dins de l?àmbit d'aplicació d'aquesta circular, presentaran la seua sol·licitud amb indicació del motiu i del lloc on serà realitzada, a l'ajuntament del terme municipal que efecte. Aquestes sol·licituds seran presentades segons model que s'acompanya a l'annex.  
b) Els ajuntaments traslladaran les sol·licituds, a les direccions territorials de la Conselleria de Medi Ambient per mitjà de l'agent forestal de la zona, el qual les trametrà amb l?informe que hi faça.  
c) La direcció territorial o l'agent forestal donaran, si es procedent, la corresponent autorització, en la qual seran establerts el dia o els dies en què poden ser realitzades les operacions o accions i les mesures que han de ser observats per evitar el perill d'incendi.  
Article quart  
Les urbanitzacions situades a terrenys inclosos dins de l'àmbit d'aplicació d'aquesta circular hauran de mantenir nets de vegetació els vials d'accés, les cunetes i totes les parcel·les perimetrals, en tot cas, acompliran les normes establertes que, respecte d'això, indiquen els plans generals d'ordenació urbana i/o normes de rang inferior.  
Article cinquè  
Les entitats propietàries o concessionàries de carreteres i d'altres vies públiques hauran de mantenir netes de vegetació herbàcia i de matoll les zones de servitud.  
Article sisè  
Els titulars de línies aèries de conducció elèctrica hauran de mantenir netes de vegetació les zones de projecció dels conductors, d'acord amb el que estableix la normativa vigent sobre aquesta matèria.  
Article setè   
Les restes procedents de treballs silvícoles i/o aprofitaments forestals mai no podran ser dipositats en una franja de 10 metres d'amplària a cada costat o vora dels camins forestals. Qualsevol dipòsit d'aquest tipus haurà d'anar seguit necessàriament d'una immediata eliminació de restes.  
CAPITOL III  
Mesures extraordinàries  
Article vuitè  
La Conselleria de Medi Ambient indicarà, amb la màxima antelació possible, els dies i les zones on l'índex de perill siga extrem.  
Article nové  
9.1 En aquests dies i zones resta prohibit encendre qualsevol tipus de foc, inclosa la utilització de càmping gas o semblants, i fumar. Per aquest motiu, restaran en suspens totes les autoritzacions atorgades.  
9.2 En aquests dies i zones serà restringida i/o controlada la circulació de persones i vehicles que no siguen vinculats a la zona.  
Article desè  
Amb independència de les mesures que s'estableixen en aquesta circular, els ajuntaments, dins de les seues competències i mitjans, podran establir les normes addicionals que consideren escaients d'aplicació a les zones forestals del seu terme municipal.  
DISPOSICIONS FINALS  
Primera  
Les infraccions a les normes i prohibicions contingudes en aquesta circular seran sancionades, d'acord amb el que s'estableix en la Llei i el Reglament d'Incendis Forestals.  
Segona  
Sense perjudici de les facultats que corresponen a altres organismes, la vigilància i el compliment del que es disposa en aquesta circular són encomanats a la Direcció General de Recursos Forestals, per mitjà dels agents forestals, els quals són facultats per a denunciar les infraccions que es cometen.  
Tercera  
Tota persona que advertesca l'existència o iniciació d'un incendi forestal haurà d'intentar-ne l'extinció amb la màxima urgència, si ho permet la distància del foc i la intensitat que tinga; en cas contrari, haurà de donar compte del fet, telefonant als números que escaientment facilita la Conselleria de Medi Ambient o, pel mitjà més ràpid possible, a l'alcalde o a l'agent de l'autoritat que hi haja més a prop.  
Quarta  
Aquesta circular entrarà en vigor l?endemà de publicar-la en el Diari Oficial de la Generalitat Valenciana.  
València, 18 de maig de 1993.- El Conseller de Medi Ambient: Antoni Escarré i Esteve.  
ANNEX  
Servei de Prevenció d'Incendis Forestals  
Sol·licitud d'autorització per a la realització d'operacions o accions regulades en la Circular de 18 de maig de 1993 de la Conselleria de Medi Ambient, per la qual regula mesures generals per a la prevenció d'incendis forestals.  
1. Dades del sol·licitant:  
Nom i cognoms: ...   
DNI: ... . Telèfon: ... .   
Domicili, carrer o plaça: ...   
Població: ... . Província: ... .  
2. Operacions o accions que es volen realitzar: (indiqueu-ho amb una X)  
( ) Crema de marges de cultius i/o restes agrícoles o forestals.  
( ) Acumulació o emmagatzemament de fustes, llenyes, residus agrícoles o forestals.  
( ) Crema de canyar, canyisser i/o matoll lligats a algun tipus d'aprofitament ramader o cinegètic.  
( ) Acampada a zones no autoritzades.  
( ) Emmagatzemament, transport o utilització de matèries inflamables o explosives.  
( ) Operacions de destil·lació de plantes aromàtiques.  
( ) Utilització de grups electrògens, motors, equips elèctrics o d'explosió, aparells. de soldadura, etc.  
3. Localització de les operacions o accions.  
Data: ... . Horari: ...   
Terme municipal: ...   
Paratge: ... . Distància a la forest o terreny forestal ... metres.   
Hi ha perill aparent? Si NO  
4. Motius pels quals se sol·licita aquesta autorització:  
...  
...  
...  
...  
5. Observacions:  
Cal la sol·licitud d'autorització per a la realització de les operacions o activitats recollides al punt 2n, sempre que siguen realitzades en el següent àmbit:  
Terrenys ocupats per les forests de la Comunitat Valenciana i en una faixa al voltant d'aquests terrenys.  
L'amplària de la faixa referida serà de 400 metres, de l'1 de juny al 15 d'octubre, i de 100 metres, del 16 d'octubre al 30 de maig.  
... . ... de ... de 199... .   
El sol·licitant,...  
DIRECCIO TERRITORIAL D'...   
DE LA CONSELLERIA DE MEDI AMBIENT